Reprezentanții Primăriei orașului Sărmașu au anunțat, pe pagina de Facebook a instituției, organizarea unei activități intitulate "Curățenia generală de primăvară" ce constă în colectarea resturilor vegetale provenite din toaletarea pomilor, curățarea grădinilor cetățenilor și a asociațiilor de proprietari. Pentru ca activitatea de colectare să fie una eficientă, cetățenii sunt rugați să depună resturile vegetale în fața imobilelor, în loc accesibil. Depozitarea lor se va face astfel: crengile rezultate din toaletarea pomilor vor fi legate și depozitate separat, în timp ce resturile vegetale mici vor fi depozitate în saci. "Având încredere în bunul simț al cetățenilor, nutrim speranța că fiecare își va face spațiul în care locuiește mai plăcut, pentru că toți avem dreptul la un mediu sănătos, curat și frumos", este mesajul rerezentanților instituției.
M.R.